ევროპის საფეხბურთო ჩემპიონატი 2012: კვალიფიკაცია
ევროპის საფეხბურთო ჩემპიონატის კვალიფიკაცია 2012 — ჩატარდა 2010 - 2011 წლებში და გაირკვა ევრო 2012-ის მონაწილე ქვეყნები. ტურნირის კენჭისყრა გაიმართა 2010 წლის 7 თებერვალს ვარშავაში. შესარჩევ ტურნირში უეფას 53 წევრიდან მონაწილეობა მიიღო 51-მა ქვეყანამ. პოლონეთი და უკრაინა ავტომატურად იყვნენ კვალიფიცირებულები ევრო 2012-ზე, როგორც მასპინძელი ქვეყნები. ყველა ნაკრები განაწილდა 9 ჯგუფში:6 ჯგუფში 6 გუნდი და 3 ჯგუფში 5 გუნდი. ცხრა პირველ ადგილზე გასული გუნდი და ერთი საუკეთესო მეორეასდგილოსანი ავტომატურად მოხვდნენ ფინალურ ეტაპზე, ხოლო დარჩენილმა 8 მეორეადგილოსანმა პლეი-ოფის შედეგად გაარკვია გამარჯვებული. უეფას განცხადებით იმის გამო, რომ ზოგიერთ ქვეყანას დაძაბული ურთიერთობები აქვს ერთმანეთთან ისინი ერთ ჯგუფში არ მოხვდებოდნენ. ასეთებია სომხეთი და აზერბაიჯანი (მთიანი ყარაბაღიის კონფლიქტის გამო) და რუსეთი და საქართველო (რუსეთის მიერ საქართველოს ორი ტერიტორიის ოკუპაციის გამო).